杨基
登灵岩和韵周左丞伯温饶大参介之
单舻集群英，席窄坐每盍。
烟横半掩寺，木落全见塔。
斜流出渠分，曲径转溪合。
村妆妍丑并，野话悲笑杂。
童操吴音闻，僧作梵偈答。
霜苔滑难跻，露棘朽易拉。
磴纡蚁缘树，扉敞蜗启阖。
娱宾列五豆，礼佛过三匝。
晴崖暝忧雨，秋洞寒疑腊。
窗攀盗果猿，檐入避鹯鸽。
掬池萍沾袖，憩石藓污衲。
琴忘荒台弄，屟响回廊踏。
值险虑思筇，得奇即倾榼。
感深怒须磔，愁极衰鬓飒。
华年倏川驶，雅量浩海纳。
啸歌激欷歔，雄辩肆交沓。
禅寂虚无量，道祖清静盖。
讼嚣蜗触蛮，变幻雀化蛤。
狂游类饮酎，薄宦避嚼蜡。
终当谢尘鞅，扫屋分坐榻。